Ilmoitus tiettyjen Korean tasavallasta peräisin olevien elektronisten mikropiirien, niin sanottujen DRAMien (dynaamiset hakumuistit), tuontia koskevan tukien vastaisen menettelyn aloittamisesta

(2002/C 177/02)

Komissio on vastaanottanut neuvoston asetuksen (EY) N:o 2026/97(1), jäljempänä "perusasetus", 10 artiklan mukaisen valituksen, jossa väitetään tietyjen Korean tasavallasta, jäljempänä "asianomainen maa", peräisin olevien elektronisten mikropiirien, niin sanottujen DRAMien (dynaamiset hakumuistit), tuonnin tapahtuvan tuella ja tuonnin näin ollen aiheuttavan merkittävää vahinkoa yhteisön tuotannonalalle.

1. Valitus

Valituksen teki 10. kesäkuuta 2002 Infineon Technologies AG, jäljempänä "valituksen tekijä", jonka tuotanto muodostaa pääosan eli tässä tapauksessa yli 50 prosenttia DRAMien yhteisön koko tuotannosta.

2. Tuote

Tuote, jota väitetään tuettavan, on tietyt Korean tasavallasta peräisin olevat elektroniset mikropiirit, niin sanotut DRAMit (dynaamiset hakumuistit), kaikkina tyyppeinä, tiheyksinä (mukaan lukien tulevat tiheydet) ja muunnelmina, joko jalostettuina levyinä tai puolijohdesiruina, koottuina tai edelleen moduuleiksi jalostettuina tai muina yhdistelminä, valmistettuina käyttäen metallioksidipuolijohdeteknologian (MOS-teknologian) muunnelmia, mukaan lukien täydentävät MOS-tyypit (CMOS) niihin pääsyn nopeudesta, niiden konfiguroinnista, pakkauksesta tai kehyksestä tai muista sellaisista seikoista riippumatta, jäljempänä "tarkasteltavana oleva tuote", joka tällä hetkellä luokitellaan CN-koodeihin 8542 21 11 , 8542 21 13 , 8542 21 15 , 8542 21 17 , 8542 21 01 , 8542 21 05 sekä 8548 90 10 , ex 8473 30 10 ja ex 8473 50 10. Kyseiset CN-koodit annetaan ainoastaan ohjeellisina.

3. Tukea koskeva väite

Väitetään, että tarkasteltavana olevan tuotteen korealaiset tuottajat ovat saaneet useita Korean tasavallan myöntämiä tukia. Kyseiset tuet ovat vientitappioita korvaavat veroetuudet, syndikoidut tai muuten subventoidut lainat (koronalennukset ja laina-aikojen jatkaminen mukaan luettuina), valtion takaamat vientiluotot, Korean kehityspankin obligaatio-ohjelma, Soulin takuuvakuutusyrityksen ohjelma, järjestely, jossa uutta lainaa myönnetään vanhan lainan maksamiseksi, sekä ohjelma, jossa velka muutetaan pääomaksi.

Kokonaistuen määrän arvioidaan olevan merkittävä.

Väitetään, että kyseiset järjestelyt ovat tukia, koska Korean tasavalta osallistuu niiden rahoitukseen ja niistä koituu etua niiden vastaanottajille eli DRAMien viejille/tuottajille. Väitetään, että tuet riippuvat vientituloksesta tai ne on muutoin kohdistettu tietyille yrityksille, mistä syystä ne ovat erityisiä ja tasoitustullin käyttöönoton mahdollistavia.

4. Vahinkoa koskeva väite

Valituksen tekijä on esittänyt näytön siitä, että tarkasteltavana olevan tuotteen tuonti Korean tasavallasta on lisääntynyt kokonaisuutena huomattavasti sekä absoluuttisesti että markkinaosuudella mitattuna.

Väitetään, että tuodun tarkasteltavana olevan tuotteen määrillä ja hinnoilla on muiden seurausten lisäksi ollut kielteinen vaikutus yhteisön tuotannonalan markkinaosuuteen ja sen veloittamiin hintoihin, mikä puolestaan on vaikuttanut erittäin kielteisesti yhteisön tuotannonalan kokonaistulokseen ja taloudelliseen tilanteeseen.

5. Menettely

Kuultuaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 10 artiklan nojalla.

5.1 Menettely tuen ja vahingon määrittämiseksi

Tutkimuksessa määritetään, onko Korean tasavallasta peräisin olevan 2 kohdassa kuvatun tuotteen tuonti tuettua ja onko kyseinen tuki aiheuttanut vahinkoa.

a) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen yhteisön tuotannonalalle ja yhteisön tuottajia edustaville järjestöille, Korean tasavallassa toimiville viejille/tuottajille, viejien/tuottajien järjestöille, tuojille, valituksessa mainituille tuojien järjestöille ja Korean tasavallan viranomaisille.

Joka tapauksessa kaikkien osapuolten olisi otettava yhteyttä komissioon faksilla viipymättä, kuitenkin viimeistään ennen tämän ilmoituksen 6 kohdan a alakohdassa asetetun määräajan päättymistä saadakseen selville, onko ne mainittu valituksessa, ja tarvittaessa pyytääkseen kyselylomakkeen, sillä tämän ilmoituksen 6 kohdan b alakohdassa asetettua määräaikaa sovelletaan kaikkiin asianomaisiin osapuoliin.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan muita tietoja kuin vastaukset kyselyyn ja esittämään asiaa tukeva näyttö. Kyseiset tiedot ja asiaa tukeva näyttö on toimitettava komissiolle tämän ilmoituksen 6 kohdan b alakohdassa asetetussa määräajassa.

Komissio voi lisäksi kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Pyyntö on esitettävä tämän ilmoituksen 6 kohdan c alakohdassa asetetussa määräajassa.

5.2 Yhteisön edun arviointimenettely

Jos tukea ja sen aiheuttamaa vahinkoa koskevat väitteet ovat perusteltuja, tehdään perusasetuksen 31 artiklan mukaisesti päätös siitä, olisiko tukien vastaisten toimenpiteiden käyttöönotto yhteisön edun mukaista. Tämän vuoksi yhteisön tuotannonala, tuojat, niitä edustavat järjestöt, edustavat käyttäjät ja edustavat kuluttajajärjestöt voivat tämän ilmoituksen 6 kohdan b alakohdassa asetetussa määräajassa ilmoittautua ja toimittaa tietoja komissiolle, mikäli ne voivat osoittaa, että niiden toiminnan ja tarkasteltavana olevan tuotteen välillä on objektiivisesti havaittava yhteys. Osapuolet, jotka ovat toimineet edellisen virkkeen ohjeiden mukaisesti, voivat tämän ilmoituksen 6 kohdan c alakohdassa asetetussa määräajassa pyytää saada tulla kuulluiksi esittäen erityiset syyt sille, miksi niitä olisi kuultava. Olisi huomattava, että 31 artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa.

6. Määräajat

a) Kyselylomakkeen pyytäminen

Kaikkien asianomaisten osapuolten olisi pyydettävä kyselylomake mahdollisimman pian ja viimeistään 15 päivän kuluttua tämän ilmoituksen julkaisemisesta Euroopan yhteisöjen virallisessa lehdessä.

b) Osapuolten ilmoittautuminen sekä täytettyjen kyselylomakkeiden ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava vastaukset kyselyyn ja muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. Huomiota kiinnitetään siihen, että useimpien perusasetuksessa säädettyjen menettelyllisten oikeuksien käyttö edellyttää asianomaisen osapuolen ilmoittautumista edellä mainitussa määräajassa.

c) Asianomaisten osapuolten kuuleminen

Asianomaiset osapuolet voivat myös pyytää saada tulla komission kuulemiksi samassa 40 päivän määräajassa.

7. Kirjalliset huomautukset, kyselylomakkeiden vastaukset ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero.

Komission osoite: European Commission Directorate-General for Trade

Directorate B

Office J-79, 05/16 B - 1049 Bruxelles/Brussel Faksi (32-2) 295 65 05 Teleksi: COMEU B 21877.

8. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se merkittävällä tavalla vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella perusasetuksen 28 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja.

9. Tutkimuksen aikataulu

Tutkimus saatetaan päätökseen perusasetuksen 11 artiklan 9 kohdan mukaisesti 13 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. Väliaikaiset toimenpiteet on perusasetuksen 12 artiklan 1 kohdan mukaisesti otettava käyttöön viimeistään yhdeksän kuukauden kuluttua tämän ilmoituksen julkaisemisesta Euroopan yhteisöjen virallisessa lehdessä.

(1) EYVL L 288, 21.10.1997, s. 1.